钦定古今图书集成/历象汇编/庶征典/第012卷 > 《为成魏州贺瑞雪庆云日抱戴表》
## 钦定古今图书集成/历象汇编/庶征典/第012卷 > 《为成魏州贺瑞雪庆云日抱戴表》

李商隐

臣某言：“臣闻元德上升，三灵为之动色；圣功下济，万
类所以倾诚。臣州去秋之间，时雨不足，自阳风应律，
子月经年。今月十二日晚降雪，越至十四日旦开霁。”
絮飞千里，花翻六出，糅初梅而委苞，封宿麦而垂津。
其日晡时，西南有卿云见。为楼为阁，图阊阖之九重；
非锦非绣，状衣裳之五色。其时又有日抱戴，日晚澄
廓，天景淑清，拖黄气而重围，舒红光而四溢。臣与司
马樊元则并僚属吏等三十馀人，得所部贵乡冠氏
等县，申称雪厚一尺以下，并睹庆云抱戴等瑞。臣谨
按《诗》云：“上天同云，雨雪雰雰。”毛苌言：丰年之冬，必有
积雪若烟。《氾胜之书》云：“雪者五谷之精。”又按《史记》云：
“庆云一名卿云。”若烟非烟，若云非云，“郁郁纷纷，萧索
轮囷，是谓卿云喜气也。”《瑞应图》曰：“景云者，太平之应
也。一曰庆云非烟，五色氤氲，谓之景云。”《援神契》云：“天
子孝则景云出游。”又按《援神契》云：“王者德至于天，则
日抱戴。在上曰戴，在傍曰抱。”又云：“黄气抱日，辅臣纳
忠。”《汉书》曰：“宣重光。”李奇云：“太平之代，日抱重光。”伏惟
陛下受天宝命，冲用情深，丰食之要，鉴寝忧劳。雪为
五谷之精，麦为六田之首。由是天降瑞雪。其意若曰：
“太平其有年乎？”雪者，运气立名，布恩成义。陛下仁霈
草木，惠及虫鱼，扬宗祖之烈光，垂天地之正色。由是
天降云瑞，其意如曰：天子其大孝乎！日者众阳之宗，
人君之表。由是天降日瑞，其意若曰：“天下其光明乎！”
魏州大明之庆基，光封之旧国，嘉祥备至，灵贶绸缪，
岂徒然哉？斯有由矣。臣叨陪汉，守肃奉尧，亲逢日月
之贞明，嘉烟云之烂熳。手舞足蹈，地虽限于外台；按牒披图，心已驰于双阙。不任感悦之至。